— Адмірае архаічная вёска, прыкметы якой я яшчэ паспеў убачыць. Старая традыцыйная вёска дажывае апошнія гады, потым яна не знікне, а стане іншай. Думаю, наблізіцца да стандарту заходнееўрапейскіх вёсак, дзе маленькая розніца паміж гарадскім і вясковым жыццём. Жыхары будуць карыстацца інтэрнэтам, мець усе патрэбныя камунікацыі. Хутка з’явіцца аўтаматызаваная вёска, пабудаваная не на купальскіх ці іншых абрадавых традыцыях. То бок, канфлікты будуць вырашацца не метадам падкідаў адзін аднаму ў агарод і не фальклорнымі звычкамі насылання розных праклёнаў — жыццё будзе існаваць па гарадскіх правілах. Магчымасці для гэтага ёсць, але ў нас планавая эканоміка, якая стварае пэўныя перашкоды для натуральнага развіцця. Але ўсё хутка зменіцца: на вёску прыйдзе камерсант, створыць працоўныя месцы, і вакол гэтага ўжо будуць з’яўляцца новыя культурныя традыцыі. Не калгас мусіць быць цэнтрам, які фарміруе эканамічную частку, а фермерская гаспадарка. Жывое і сапраўднае пачне пераварваць існуючую непатрэбшчыну.